《濮乐閒得唐雷霄琴黄南窗鼓之》
元代·黄玠

霹雳昼下乖龙升，峄阳孤桐才具成。大唐雷霄与斲削，木精咋舌山鬼惊。

漆光拂拭净如水，蛇跗欲走不得行。主人爱琴仍爱客，层轩白月秋夜清。

请君为我尽意弹，我亦为君倾耳听。上弦洋洋和且平，下弦琅然如叩冰。

回头始疑崩石裂，泛指忽作蜚鸿轻。铜盘乱泣珠琲落，铁挝碎击珊瑚鸣。

江山清空草木动，律吕应会风云生。挥杯弄影喜欲舞，主客尔汝俱忘形。

人生交契如此酒，子期知音复知声。

作者简介：元庆元定海人，字伯成，号弁山小隐。黄震曾孙。幼励志操，不随世俗，躬行力践，以圣贤自期。隐居教授，孝养双亲。晚年乐吴兴山水，卜居弁山。卒年八十。有《弁山集》、《知非稿》等。